section_heading: Životopis
paragraph_text: Marija Vojnić Tošinica rodila se 1825. godine kao Marija Vojnić. Udala se za plemenitaša iz obitelji Vojnića od Bajše Teodora (Tivadara, Tošu). Nisu imali djece, pa se pretpostavlja da je i to jedan od razloga zašto je ostavila toliku ostavštinu djeci. Drugi razlog je taj što iako je ondašnja bogata elita bila socijalno odvojena od siromašnijih slojeva društva, ipak se je osjećala odgovornim i za njih i da im mora pomoći, o čemu svjedoči preko sto zaklada kojima su bogate subotičke obitelji pomogle siromašnima. Vojnićkina ostavština je ipak najveća. Marija Vojnić živjela je podosta u Budimpešti, zbog čega je ostavila dio imovine budimpeštanskim ustanovama. Njen suprug Teodor (Tivadar), iako je bio iz bogatih slojeva bačkih Hrvata, znao materinski hrvatski, što nije uvijek bio slučaj kod bogatih slojeva Hrvata, koji su govorili drugim jezicima da bi se razlikovali od "seljačkog" kojim su Hrvati govorili. U doba mađarizacije i otuđenja plemstva od svog naroda, vrijedno je spomenuti da je u molbi za putovnicu zapisano da joj je suprug govorio mađarski, dalmatinski i njemački. Ona i suprug putovali su po Europi. Bili su dijelom subotičkog društvenog života u punom smislu.